‘n Mens kyk soms na die samelewing rondom jou en dan kan jy nie help om te wonder wat op dese aarde jy nog hier doen nie. ‘n Mens voel menigmaal nie baie welkom in ‘n samelewing waarin daar min plek vir God en Sy gebod is nie. Dit laat tog soms, onnodig, die vertwyfeling by ‘n mens onstaan of daar nie dalk fout is met jou nie. Die hele wêreld kan tog nie verkeerd wees en ek die enigste een tussen soveel mense wat heeltemal anders dink nie?
Dit is juis dan wanneer jy moet besef dat jy weliswaar iets reg doen, want jy staan uit in die samelewing. Jy staan uit in die wêreld omdat jy anders is, omdat daar ‘n ander gees in jou is as wat daar in die wêreld is. Nadat Jesus Christus uit die dood opgestaan het, het Hy sy Gees op Sy volgelinge uitgestort wat beteken dat Hy in elke ware bekeerde gelowige se hart en lewe voortleef. Wanneer ons waarlik tot bekering gekom het in Jesus Christus, stel ons ons harte tot troon vir Hom sodat Hy in ons kan lewe.
Onthou, die eenkeer wat Jesus Christus as mens die aarbodem bewandel het, het Hy niks minder as Sy allerbeste vir ons gegee nie en ons daardeur kinders van God gemaak!